B. Bugár, podpredseda NR SR: (2002-05-24):
O ospravedlnenie svojej neúčasti na dnešnom rokovaní 60. schôdze Národnej rady Slovenskej republiky písomne požiadali poslanci: Ladislav Ambróš, Dušan Fedoročko, Dušan Kovačič, Gustáv Krajči, Ľuboš Lackovič, Ľudovít Macháček, Jirko Malchárek, Vladimír Maňka, Víťazoslav Moric, Stanislav Škoda, Vojtech Tkáč, Imrich Tóth. Na zahraničnej služobnej ceste sú poslanci Národnej rady Slovenskej republiky Irena Belohorská, Pavol Hamžík, Oľga Keltošová a František Šebej. Tak ako som to včera večer oznámil, budeme pokračovať bodom informácia predsedu Správnej rady Všeobecnej zdravotnej poisťovne o stave hospodárenia a záväzkov Všeobecnej zdravotnej poisťovne k 31. decembru 2001 . Dávam slovo predsedovi Správnej rady Všeobecnej zdravotnej poisťovne pánovi Martinovi Demešovi, aby informáciu podal. Nech sa páči. M. Demeš, predseda Správnej rady Všeobecnej zdravotnej poisťovne: Ďakujem pekne. Vážený pán predsedajúci, vážený pán minister, panie poslankyne, páni poslanci, úvodom chcem veľmi pekne poďakovať, že ste nás prizvali a umožnili predniesť správu ešte pred hlasovaním o novelách zákona č. 273/1994 Z. z., ktoré by mohli tiež významne ovplyvniť hospodárenie Všeobecnej zdravotnej poisťovne. Chcem povedať, že na ďalšie stretnutie niektoré zo stretnutí Národnej rady Slovenskej republiky predloží Všeobecná zdravotná poisťovňa komplexnú správu o hospodárení a účtovnú uzávierku za rok 2001. Situácia vo Všeobecnej zdravotnej poisťovni však nestrpí odklad a vyžaduje si už dnes podať vám takú aktuálnu informáciu, v akom stave sa teraz VšZP nachádza. Hospodárenie Všeobecnej zdravotnej poisťovne v minulom roku skončilo ďalším prepadom o 1,7 mld., čo sa premietlo do výšky záväzkov voči poskytovateľom zdravotnej starostlivosti, ktoré k 31. decembru 2001 dosiahli sumu 7,5 mld. Sk. Z tohto záväzky za výkony voči poskytovateľom zdravotnej starostlivosti dosahujú sumu 1,3 mld., za lieky a zdravotnícke pomôcky 5,7 mld. a za penalizačné faktúry od lekární sú v sume viac ako 500 mil. Sk. Neúnosná miera zadlženosti, ktorá sa prejavuje v omeškávaní úhrad 4 až 5 mesiacov po lehote splatnosti, vystupňovala tlak poskytovateľov zdravotnej starostlivosti, najmä subjektov liekového reťazca na vyrovnanie svojich pohľadávok do takého rozmeru, ktorý toho času ohrozuje stabilitu nielen Všeobecnej zdravotnej poisťovne, ale i celého systému zdravotného poistenia. V oblasti výkonov viedli problémy s realizáciou cenového opatrenia Ministerstva financií Slovenskej republiky k vážnemu narušeniu zmluvných vzťahov. Netransparentným oddlžovaním zdravotníckych zariadení mimo systému poistenia sa neodstránilo napätie vo vzájomných vzťahoch medzi poisťovňami a zdravotníckymi zariadeniami, ale naopak, rozrástlo sa až do roviny súdnych sporov. V liekoch a v zdravotníckych pomôckach už od začiatku roku vznikla disproporcia medzi skutočnými nákladmi a disponibilnými finančnými prostriedkami. Mesačne boli náklady na lieky a zdravotnícke pomôcky vyššie v priemere o 140 mil. Sk, než boli zdroje možné na ich úhradu. To vyvolalo vlnu penalizácie a exekúcií, ktorá spôsobila vo financovaní zdravotnej starostlivosti veľké problémy. S nákladmi na penalizáciu sa v rozpočte takmer vôbec nepočítalo. Úhrady penalizačných faktúr na základe súdnych rozhodnutí sa realizovali na úkor úhrad za lieky, na úkor zdravotníckych výkonov a pomôcok. V liekovom reťazci sa naplno rozvinul obchod s pohľadávkami a umožnil vstup finančných spoločností, ktoré otvorili priestor na únik prostriedkov zo systému zdravotnej starostlivosti. Legislatívne opatrenia prijaté počas roka na ochranu zdrojov na zdravotnú starostlivosť a zachovanie funkčnosti systému zdravotného poistenia neboli v dostatočnej miere účinné. V oblasti exekúcií aj po prijatej novele exekučného poriadku pokračuje blokácia účtov a exekúcií na základe súdnych výkonov rozhodnutí podľa Občianskeho súdneho poriadku, pričom priemerný denný stav blokovaných účtov sa pohybuje v úrovni 50 až 70 mil. Sk. Výkon exekúcií po zablokovaní možností exekúcií podľa Exekučného poriadku na prostriedky na účtoch poisťovní sa preniesol na pohľadávky poistného, resp. na budúce poistné platiteľov poistného. Po ďalšie, vymáhanie penalizačných faktúr exekúciami sa buď premietlo do nerovnomerných úhrad voči poskytovateľom v regióne, napr. tým, že lekárne dostávali peniaze na úkor nemocníc, alebo narušilo chronológiu úhrad medzi regiónmi. Penalizačné faktúry sa tak stali ďalším zdrojom nespokojnosti spolu s obavou poisťovne, že pri uplatnení všetkými lekárňami môžu dosiahnuť sumu viac ako 3 mld. Sk. Vyfakturované a neuhradené poplatky z omeškania vo VšZP k 31. 12. 2001 dosiahli sumu 870 mil. Sk. Toho času pripravované exekúcie na majetok Všeobecnej zdravotnej poisťovne hrozia zastavením alebo významným obmedzením prevádzky, predajom majetku alebo hnuteľných vecí nadobudnutých zo správneho fondu. Prejavom rastúceho napätia v systéme boli v závere roka pokusy o vyhlásenie konkurzu na Všeobecnú zdravotnú poisťovňu. Krajský súd v Bratislave poslal v septembri 2001 Všeobecnej zdravotnej poisťovni výzvu, podľa ktorej bolo podaných 6 návrhov na vyhlásenie konkurzu na VšZP, z toho jeden návrh na záväzky zrušenej zdravotnej poisťovne Perspektíva. V januári a februári 2002 boli doplnené ďalšie návrhy konkurzných veriteľov, spolu to bolo cirka 70 návrhov, všetky za poplatky z omeškania v sume asi 100 mil. Sk. Všeobecná zdravotná poisťovňa informovala v októbri listami ministerstvo zdravotníctva a ministerstvo financií a žiadala, aby zaujali stanovisko k delenej zodpovednosti podľa § 28 zákona č. 273/1994 Z. z., v zmysle ktorého sa štát podieľa na zabezpečení platobnej schopnosti VšZP. Všeobecná zdravotná poisťovňa podala svoje vyjadrenie k návrhom konkurzných veriteľov so záverom, že nemožno na ňu vyhlásiť konkurz. Konkurzná sudkyňa Krajského súdu v Bratislave zatiaľ neakceptovala argumenty Všeobecnej zdravotnej poisťovne a neakceptovala ani právnu analýzu experta na ústavné právo. Konkurzná sudkyňa toho času skúma procesnú spôsobilosť konkurzných návrhov a je pripravená ustanoviť predbežného správcu konkurznej podstaty. Pod zložitú situáciu Všeobecnej zdravotnej poisťovne sa významnou mierou podpísala aj nekvalitná legislatíva, ktorá sa naplno prejavila v súvislosti s budúcim prechodom záväzkov a pohľadávok Družstevnej zdravotnej poisťovne Perspektíva na Všeobecnú zdravotnú poisťovňu. Poisťovňa bola počas celého roka vystavená celému radu súdnych sporov. Napriek tomu, že neustále s dostatočným časovým predstihom upozorňovala orgány štátnej správy a členov vlády na problémy, ktoré pramenili z nesprávnych úradných postupov a nedokonalej legislatívy, nepodarilo sa jej zabrániť značnej finančnej strate z realizovaných exekúcií za záväzky zrušenej poisťovne DZP Perspektíva. Z finančných zdrojov Všeobecnej zdravotnej poisťovne z poistného platiteľov sa v decembri 2001 a v januári tohto roku exekúciami stiahli prostriedky na úhradu záväzkov Družstevnej zdravotne poisťovne Perspektíva v sume cirka 250 mil. Sk. Napriek rozsudkom Najvyššieho súdu a novému rozhodnutiu ministerstvu zdravotníctva vydanému na základe protestu prokurátora pokračovala vo februári realizácia ďalších exekúcií poistného za záväzky poisťovne Perspektíva v celkovom objeme 40 mil. Sk. Za záväzky poisťovne Perspektíva pokračujú ďalšie súdne spory proti VŠZP, už ich je viac ako 100, na Okresnom súde Bratislava V, pri ktorých sa dá očakávať, že VŠZP bude vystavená ďalším exekúciám. I keď Všeobecná zdravotná poisťovňa použila všetky právne prostriedky na ochranu svojich práv a Najvyšší súd Slovenskej republiky už v troch nezávislých senátoch potvrdil, že Okresný súd Bratislava III rozhodol pri posudzovaní otázky prechodu záväzkov a pohľadávok na VŠZP za zrušenú zdravotnú poisťovňu v rozpore so zákonom, škoda v objeme cirka 300 mil. Sk vznikla a nie je jasné, kto ju Všeobecnej zdravotnej poisťovni nahradí. Vážené panie poslankyne, vážení páni poslanci, spomenuté problémové okruhy nie sú jedinými, ktoré komplikujú fungovanie Všeobecnej zdravotnej poisťovne a celého systému zdravotného poistenia. Ako ďalší problém možno uviesť napr. permanentné a beztrestné porušovanie zákona o osobitnom účte prerozdeľovania poistného v roku 2001 zo strany Spoločnej zdravotnej poisťovne, ako aj ďalšie. VŠZP o svojej situácii viackrát informovala členov vlády, predložila návrhy na potrebné legislatívne opatrenia, ale, žiaľ, bez efektu. Vysvetliť dnes zjednodušene celý komplex problémov, v ktorých sa Všeobecná zdravotná poisťovňa nachádza, je veľmi obtiažne, vyžaduje si nie minúty, ale celé hodiny času a predovšetkým politickú vôľu ich aj skutočne riešiť. V opačnom prípade si dovoľujem tlmočiť Národnej rade a vláde Slovenskej republiky obavu výkonných a samosprávnych orgánov najväčšej zdravotnej poisťovne, že v krátkom čase sa môžu stať akékoľvek problémy v systéme zdravotného poistenia už neriešiteľnými. Ďakujem pekne za pozornosť.